frangula
Frangula, Rhamnus frangula, Frangula alnus, tørstetræ, busk eller lille træ, der vokser i størstedelen af Europa og i Middelhavsområdet, gerne i fugtige kratskove. Trækul af frangula regnedes for bedst til fremstilling af jagtkrudt.
Større betydning har det haft, at afkog af træets bark har en stærkt afførende virkning, og frangulabark var optaget i farmakopéerne fra 1772 og frem til vore dage. Ekstrakt af frangulabark anvendes stadig i beskedent omfang som afføringsmiddel. Virkningen skyldes indhold af antrakinoner, der giver livlige bevægelser i tyktarmen, så indholdet passerer hurtigt og ikke når at blive koncentreret.